Cykling, løb og atletik. Det er blot nogle af de sportsgrene, som finder sted i Aalborg fra den 21. juni, når DM-ugen endnu en gang finder sted i Aalborg. Udvider konceptet I 2022 var den store sportsuge et stort hit blandt mange, der hver dag flittigt besøgte Aalborgs gader og så på. Og i år lover arrangørerne, at det kun bliver større. De store udvidelser muliggøres nemlig på grund af et nyt partnerskab mellem Spar Nord, Spar Nord Fonden og DIF. - Vi er utrolig glade for, at vi med det nye partnerskab kan realisere nogle af de mange ambitioner og drømme, som vi har på DM-ugens vegne. Med Spar Nord og Spar Nord Fonden med på holdet kan vi sammen bygge videre på sidste års store succes, fortæller  Hans Natorp, der er formand i DIF, og tilføjer: - DM-ugen skal i sin natur kåre og hylde det bedste fra dansk eliteidræt, men DM-ugen er også fascination, nysgerrighed, foreningsliv, frivillige kræfter og masser af gang i den for publikum og byens borgere. Det glæder os, at vi nu kan skrue op for den del, så vi for alvor kan byde alle velkommen til en kæmpe sportsfest igen til sommer. Havnefronten bliver storspiller Særligt Aalborg havnefront vil blive en del af et aktivitetsområde, der udvides markant. Og det er til stor glæde hos Spar Nord og Spar Nord Fonden. - Med DM-ugen samler vi lokale, besøgende og hele foreningsdanmark til en stor folkefest, hvor alle – ganske gratis – har mulighed for at komme helt tæt på de dygtigste idrætsudøvere i Danmark, fortæller direktør i Spar Nord Fonden, Bo Uggerhøj. - Med DM-ugen får vi ikke alene mulighed for at hylde de mange sportsudøvere, som vi kan bryste os af at have i landet, men også de mange foreninger og frivillige, som hver dag er med til at muliggøre, at der kan dyrkes sport i landets byer, lyder det fra bankdirektør i Spar Nord, John Lundsgaard. Publikum og Aalborgs borgere kan se frem til en ny stor åbningsceremoni, koncerter, et ’kom-og-prøv-område’ og et nyt stort samlingssted, når DM-ugen vender retur den 21.-25. juni. Alt sammen side om side med flere end 200 danske mesterskaber.

Referat:
Blandt andet er der koncerter på programmet til DM-ugen.